
ДО 
Конфедерация на работодателите и индустриалците в България (КРИБ) 
До вниманието на г‑н Кирил Домусчиев – Председател 
Копие до: 
Министерски съвет на Република България 
Министерство на финансите 
Медиите 

ПОЗИЦИЯ

на Българската асоциация на електротехниката и електрониката (БАСЕЛ)
в подкрепа на изявлението на председателя на КРИБ г‑н Кирил Домусчиев
относно предстоящия държавен бюджет и ефективността на публичните разходи

 

Уважаеми господин Домусчиев, 
Уважаеми госпожи и господа, 

Българската асоциация на електротехниката и електрониката (БАСЕЛ) изразява пълна подкрепа за изразената от Вас позиция относно необходимостта от дисциплиниране на публичните финанси и ограничаване на неефективните държавни разходи. 
Нашият сектор е най-големият секторен износител в България и създава значителна добавена стойност и високотехнологични работни места. Въпреки това предприятията от сектора ежедневно се сблъскват с последствията от разрастващата се администрация, непредвидимата нормативна среда и увеличаващата се осигурителна тежест. 
Вместо публичните ресурси да се насочват към подкрепа на индустрията, образованието и иновациите, все по-голяма част от тях се разпределя към структури с ниска ефективност и ограничен принос към икономическото развитие. 
БАСЕЛ разполага с данни за конкретни държавни предприятия и администрации, при които се наблюдава значително раздут щат и неясна организационна структура. При поискване сме готови да предоставим тази информация на компетентните институции с цел обективен анализ и предприемане на мерки за повишаване на ефективността и отчетността в публичния сектор. 
Присъединяваме се към Вашия апел за разум, прозрачност и отговорен диалог между държавата, бизнеса и социалните партньори, тъй като устойчивият растеж на България може да бъде постигнат единствено чрез ефективност, инвестиции и подкрепа за производствения сектор. 

 

С уважение, 
д‑р инж. Димитър Белелиев 
Председател на УС на БАСЕЛ

